Foute, verhale en ander pogings - Kuns En Vermaak - Republikein
Wednesday, May 27th, 02:52:09
Foute, verhale en ander pogings
The Project Room bied Michael Mansfield se solo-uitstalling Mythtakes (and other attempts) aan.
Ten spyte daarvan dat hy sy studies opgeskop het en nie ’n enkele werkwinkel bygewoon het of formele opleiding het nie, het Michael in die afgelope 30 jaar homself soveel moontlik van kunste en verskeie mediums geleer.
Hy sê: “Die ou meesters is uiteindelik die beste onderwysers.”
Michael is ‘n bewonderaar van Westerse kuns en verduidelik dit so: “My werk gaan amper altyd oor die geskiedenis van Westerse kuns. Ek herskep die temas wat gewild was onder klassieke kunstenaars.”
Met drie solo-uitstallings op sy kerfstok, en minstens een solo-uitstalling elke 18 maande, is dié uitstalling sy vierde solo-projek by The Project Room.
Sedert sy laaste solo-uitstalling, Who Murdered Mr Art?, wat in 2017 by die Nasionale Kunsgalery van Namibië (NAGN) verskyn het, het Michael erkenning gekry vir die atmosfeer van jeugdigheid en speelsheid in sy werk.
Michael se werk het beide moderne en geskiedkundige temas, wat wissel van David Hockney en Damien Hirst, tot ouer meesters soos Joseph Beuys en Jan van Eyck.
Die uitstalling bestaan uit monochroom potloodtekeninge en houtskoolsketse, sowel as ’n verskeidenheid kreatiewe dioramas met titels wat 'n toneelstuk verteenwoordig.
Michael sê: “Die doel van baie my werk is om die kyker bewus van kunsgeskiedenis te maak. Die betrokke werke beteken niks sonder die verhaal daaragter nie, dus leer dit die kyker – ás hy opgevoed wil word.”
Mythtakes (and other attempts) sal vandag om 18:00 by The Project Room in Jennerstraat 32, Windhoek-Wes, open en kan tot 1 Junie besoek word.
Openingsure: Dinsdag tot Vrydag 9:00 tot 19:00, en Saterdag 10:00 tot 19:00